EXCLUSIV Ministrul francez de Externe pune România pe harta ”proiectelor iliberale” din estul UE, alături de Ungaria și Polonia: ”De la venirea la putere, coaliția PSD – ALDE încearcă să împiedice procedurile judiciare care vizează clasa politică”

Ministrul francez de Externe, Jean-Yves Le Drian, a criticat joi atacurile coaliției PSD-ALDE la justiție și a pus România alături de Ungaria și Polonia în rândul ”proiectelor iliberale care pun sub semnul întrebării valorile fundamentale ale UE”. Într-o audiere în Parlamentul francez, ministrul de Externe a amintit și de condamnarea la 3,5 ani de închisoare cu executare a ”președintelui Parlamentului, Liviu Dragnea”. Jean-Yves Le Drian este primul înalt oficial european care pune România alături de Ungaria și Polonia în rândul țărilor ”iliberale”.

Foto: Jean-Yves Le Drian (InquamPhotos / Octav Ganea)

Le Drian a evocat în cadrul audierii provocările la adresa UE: ”creșterea în estul UE a proiectelor iliberale care pun sub semnul întrebării unele valori fundamentale și principii de funcționare a proiectului european”.

După ce a relatat succint situația din Polonia și Ungaria, ministrul francez de Externe a vorbit despre ”evoluțiile preocupante din România”.

”De la venirea la putere, coaliția PSD-ALDE n-a încetat să caute contestarea sau împiedicarea procedurilor judiciare care vizează clasa politică. Săptămâna trecută, președintele Parlamentului și al PSD, dl Dragnea, a fost condamnat la 3,5 ani de închisoare cu executare pentru complicitate la abuz în serviciu. O altă evoluție neliniștitoare o reprezintă procesul de destituire a Laurei Codruța Kovesi, șefa DNA. Președintele Iohannis a fost constrâns de Curtea Constituțională să o destituie înainte de terminarea mandatului, președintele fiind total opus liniei inițiate de dl. Dragnea”.

La finalul prezentării despre cele trei state din est, ministrul Jean-Yves Le Drian le-a spus parlamentarilor francezi că ”trebuie să menținem dialogul cu aceste țări, dar în același timp trebuie să rămânem fermi în apărarea principiilor noastre europene și (să le transmitem – n.red.) că apartenența la UE nu conferă doar drepturi, ci și îndatoriri”.

Reamintim că 12 state aliate au transmis astăzi un apel către autoritățile române ”să evite schimbările care ar slăbi statul de drept sau capacitatea României de a lupta împotriva infracţionalităţii şi corupţiei”.

Săptămâna trecută, fostul vicepreședinte american Joe Biden a criticat, într-un discurs ținut la Copenhaga, ”șarlatanii și demagogii care exploatează fricile oamenilor și dau vina mereu pe alții”. ”Acum sunt imigranții, outsider-ul, celălalt”, a declarat Biden, făcând referire directă la trei țări din Europa Centrală și de Est: Ungaria, România și Polonia.